### NN 8/2023 (20.1.2023.), Zaključak o usvajanju pravno neobvezujuće Radne definicije antiromskog rasizma i diskriminacije Međunarodnog saveza za sjećanje na Holokaust (IHRA)

VLADA REPUBLIKE HRVATSKE

164

Na temelju članka 31. stavka 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj 20. siječnja 2023. donijela

ZAKLJUČAK

1. Usvaja se pravno neobvezujuća Radna definicija antiromskog rasizma i diskriminacije Međunarodnog saveza za sjećanje na Holokaust (IHRA), koja glasi:

»Antiromski rasizam/diskriminacija očituje se kroz upotrebu pojedinih izraza i djela, kao i kroz institucionalne politike i prakse marginalizacije, isključenja, fizičko nasilje, obezvrjeđivanje romskih kultura i stilova života, te korištenje govora mržnje usmjerenog prema Romima kao i prema drugim pojedincima i skupinama koji su tijekom nacističke ere, kao i danas, percipirani, stigmatizirani ili progonjeni kao »Cigani«. To dovodi do postupanja prema Romima kao prema navodnoj tuđinskoj skupini i njihovog povezivanja s nizom pogrdnih stereotipa i iskrivljenih predodžbi koje predstavljaju specifičan oblik rasizma.«

2. Primjeri antiromizma/antiromske diskriminacije dani su u Prilogu ovoga Zaključka i čine njegov sastavni dio.

3. Zadužuju se tijela državne uprave da u svom radu koriste Radnu definiciju iz točke 1. ovoga Zaključka u cilju daljnjeg poticanja suzbijanja rasizma i diskriminacije usmjerene protiv Roma, unapređenja obrazovanja, istraživanja i informiranja o genocidu nad Romima (Samudaripenu) te sustavnog poticanja sjećanja na Samudaripen.

4. Ovaj Zaključak objavit će se u »Narodnim novinama«.

Klasa: 022-03/23-07/17
 Urbroj: 50301-21/21-23-3
 Zagreb, 20. siječnja 2023.

Predsjednik
 mr. sc. Andrej Plenković, v. r.

PRILOG

Primjeri koji ilustriraju antiromizam/antiromsku diskriminaciju, između ostalog, uključuju:

• iskrivljavanje ili negiranje progona Roma ili genocida nad Romima;

• veličanje genocida nad Romima;

• poticanje, opravdavanje i počinjenje nasilja nad romskim zajednicama, njihovom imovinom i Romima pojedincima;

• prisilnu i nesvojevoljnu sterilizaciju kao i drugo fizički i psihički nasilno postupanje s Romima;

• ustrajanje na diskriminatornim stereotipima o Romima i protiv Roma i afirmiranje takvih stereotipa;

• okrivljavanje Roma, koristeći govor mržnje, za stvarne ili zamišljene socijalne, političke, kulturne, ekonomske i javnozdravstvene probleme;

• stereotipizaciju Roma kao osoba koje se bave kriminalnim radnjama;

• upotrebu izraza »Ciganin« kao pogrdu;

• odobravanje ili poticanje mehanizama isključenja usmjerenih protiv Roma na temelju rasno diskriminirajućih pretpostavki, poput isključenja iz redovnih škola i institucionalnih postupaka ili politika koji vode ka segregaciji romskih zajednica;

• donošenje politika bez pravne osnove ili određivanje uvjeta koji omogućuju proizvoljno ili diskriminirajuće raseljavanje romskih zajednica i pojedinaca;

• smatranje Roma kolektivno odgovornima za stvarne ili zamišljene postupke pojedinih članova romskih zajednica;

• širenje govora mržnje protiv romskih zajednica u bilo kojem obliku, primjerice u medijima, uključujući internet i društvene mreže.